SKRIFTLIG FORESPØRGSEL P-0713/01

af Erik Meijer (GUE/NGL) til Kommissionen

(1. marts 2001)

Om: Støtte til aidsbekæmpelse gennem stillingtagen til fordel for sydafrikansk lægemiddellov

I svaret på tidligere forespørgsler fra samme medlem til Kommissionen (E-2316/00(1)) anførte Lamy den 29. september 2000, at TRIPS-aftalen er tilstrækkelig fleksibel til, at det er muligt at beskytte anliggender, der angår den offentlige sundhed, også således at der under visse omstændigheder kan blive tale om tvungen licensgivning. Er Kommissionen på denne baggrund og i betragtning af den alvorlige situation med 4,3 millioner aidsramte sydafrikanere villig til at give sin støtte til den sydafrikanske regerings lægemiddellovgivning?

Er Kommissionen i bekræftende fald villig til at meddele den sydafrikanske regering dette, og er den ligeledes villig til at lade den sydafrikanske regering vide, at Kommissionen i sin politik på dette område ikke længere vil tage udgangspunkt i skrivelsen fra Lord Brittan af 23. marts 1998, hvori denne på Kommissionens vegne lod den sydafrikanske regering forstå, at indførelsen af den nye lægemiddellov fra 1997 ville skade den europæiske lægemiddelindustris interesser?

(1) EFT C 136 E af 8.5.2001, s. 19.

Svar afgivet på Kommissionens vegne af Pascal Lamy

(4. april 2001)

Det er Kommissionens mening at international beskyttelse af den intellektuelle ejendomsret er nødvendig af hensyn til investeringen i forskning i livstruende smitsomme sygdomme og udvikling af lægemidler og vacciner til bekæmpelse heraf. Kommissionen mener at TRIPS-aftalen (aftalen om handelsrelaterede intellektuelle ejendomsrettigheder) giver Verdenshandelsorganisationens medlemmer den nødvendige fleksibilitet til at sikre beskyttelsen af folkesundheden, idet artikel 31 i aftalen under visse omstændigheder

åbner mulighed for tvungen licensgivning. Det vil således sige at Kommissionen, omend den lægger vægt på en fuld gennemførelse af TRIPS-aftalen, ikke tilskynder medlemmerne af nævnte organisation til at vedtage en mere stringent lovgivning vedrørende intellektuelle ejendomsrettigheder end krævet i aftalen.

Det forhenværende kommissionsmedlem med ansvar for samhandelsspørgsmål sendte i marts 1998 et brev hvori han rejste spørgsmålet om, hvorvidt loven om ændring af Sydafrikas lov om lægemidler og hermed beslægtede stoffer var i overensstemmelse med Verdenshandelsorganisationens TRIPS-aftale. Nævnte brev er, så vidt Kommissionen kan se, aldrig blevet besvaret. Kommissionen finder imidlertid ikke at det tjener noget formål at benægte at det er blevet afsendt. Bekæmpelse af smitsomme sygdomme prioriteres højt af den siddende Kommission. Med dette formål for øje har den etableret en global politik der skal sikre: en bedre adgang til lægemidler, og vedtaget et handlingsprogram (som kan konsulteres på http://europa.eu.int/eur-lex/en/com/cnc/2000/com2000_0585en02.pdf og http://europa.eu.int/eur-lex/en/com/cnc/2001/com2001_0096en01.pdf.).

Hvad angår de problemer som Sydafrika står over for i forbindelse med HIV/AIDS-epidemien og de hermed forbundne samfundsmæssige og økonomiske følger, har Kommissionen allerede gennem længere tid ydet landet stor støtte via et bilateralt samarbejdsprogram. Kommissionen agter at fortsætte hermed og er rede til at øge denne støtte, hvis Sydafrika udtrykker ønsker herom.